Groot keuses voor politieke partye oor koalisies in Tshwane | Maroela Media
Die EFF se aandrang op die burgemeesterskap van die Tshwane-metro in Pretoria stel vier politieke partye – die ANC, DA, EFF en VF Plus – voor groot keuses binne die volgende week.
By navraag is al vier partye tans besig om hul opsies ernstig en versigtig te oorweeg.
Veral die DA, EFF en VF Plus se situasie op munisipale samewerkingsvlak kan binnekort omvattend verander, en die gesprekke binne die partye fokus tans daarop om 'n balans te vind tussen die belange van die kiesers, die munisipaliteite, die land en die strategiese belange van die partye se toekomstige groeipotensiaal.
Binne die DA is gesprekke en meningsverskil oor wat om te doen tans baie intens, en dit lyk baie moontlik dat samewerkingsooreenkomste met ander partye opgesê kan word sodat die party sy identiteit kan herbou en deur sy optrede kiesers wat hy veral aan die VF Plus afgestaan het, kan probeer terugwen.
"Die keuse voor die party is om vas te stel wat sy kiesers van hom verkies en wat in hul belang is. Die samewerking met die EFF was baie moeilik. Die probleem is dat jy, as jy dit opsê, die moontlikheid van ANC/EFF-koalisies skep, wat regtig nie in DA-kiesers se belang is nie," het een goed geplaaste DA-bron verklaar.
Die DA-leierskap moet nog oor die kwessie byeenkom, maar voor die verkiesing is 'n beginselbesluit geneem dat beleidskwessies samewerkingsopsies sal bepaal. Sentraal hiertoe sal die hantering van grondeienaarsdispute in Tshwane wees.
'n Ander senior DA-bron het die volgende gesê: "Ek kan eerlikwaar nie dink dat ons 'n koalisie met die EFF selfs kan oorweeg nadat ons plakkate opgesit het dat mense DA moet stem om die ANC en EFF uit te hou nie. Dit is so dat baie mense ons gewaarsku het om nie daardie plakkate te gebruik nie, maar ons het, so dis nou hoe dit is.
EFF-leier Julius Malema (Foto: Nokuthula Mbatha/African News Agency/ANA)
"Ek dink voorts dat, terwyl dit waar is dat 'n mens nie ons kiesers aan 'n ANC/EFF-koalisie wil uitlewer nie, ons moet erken die samewerking met die EFF het nie goed gewerk nie en die politieke landskap het met die verkiesing verander. Ons moet hierdie koalisies en samewerkende regerings opsê en ons eie paadjie uitkap."
Binne die EFF word by diegene wat nie met die ANC wil saamwerk nie, gehoop dat die DA wel op 'n model van magsdeling met die EFF ooreen kan kom. Ander in die EFF wou nog altyd met die ANC saamwerk en hoop dus vir die teenoorgestelde.
"Die slegste onlangse oomblik vir samewerking tussen die opposisiepartye was toe die ANC net-net meer as 50% in Gauteng se provinsiale verkiesing gekry het. Ai, ons sou hulle darem geroer het, hoor!" het 'n EFF-bron gesê.
"Boonop sou dit die VF Plus voor min ander keuses gelaat het as om met hul mede-opposisiepartye saam te werk teen die ANC, maar nou het hulle nie nodig om dit te doen nie. Ons besef dit perk die DA se beweegruimte in. Tydens formele onderhandelings met hulle – wat nog moet plaasvind – sal ons maar sien hoe dit gaan, maar ons kan uiteraard nie op al ons beleidspunte toegee nie," het die EFF-bron gesê.
Dr. Pieter Groenewald. Foto: Reint Dykema
Die EFF-leier, Julius Malema, het reeds Donderdag tydens 'n mediakonferensie in Johannesburg verklaar dat dit die EFF se voorkeur is om met die opposisie saam te werk teen die ANC, maar dat hulle ook nou magsposisies wil hê om hul beleid in die praktyk op die proef te stel.
Die VF Plus sit in baie dieselfde posisie as die DA betreffende die EFF, behalwe dat hulle waarskynlik nie vir enige mislukkings geblameer sal word nie – dit kom in die praktyk op die bord van die grootste party, soos wat suksesse ook sou.
"Ons moet oorweeg wat in ons kiesers se belang is. 'n ANC/EFF-koalisie is nie in ons kiesers se belang nie, maar daar is absoluut geen manier dat ons vir ons kiesers sal kan oortuig dat 'n EFF-burgemeester in Pretoria in hul belang is nie," het 'n goed geplaaste EFF-bron verduidelik.
Dr. Pieter Groenewald, leier van die VF Plus, het aan Maroela Media gesê sy party het 'n beleid om wel waar nodig met die EFF saam te werk en met ander opposisiepartye koalisies te vorm om die ANC uit te hou, maar nie om met die EFF in koalisie te wees (dus waar die EFF uitvoerende pligte het) nie. "Daardie posisie staan vas. Ons sal ook nie instem tot 'n EFF-burgemeester in Tshwane nie," het Groenewald gesê.
City of Tshwane DA EFF Pretoria VF Plus
Grondonteiening: TLU SA 'stuur noodsein' aan buiteland
Daarsy…nou is ons uitgelewer ! Kan jy jou indink..n EFF burgermeester vir Pretoria
Ons moet bid, en bid, en bid!
Die belaglike stemmery van kiesers het die DA in 'n baie ongemaklike posisie __ as die enigste party wat Suid-Afrika eerste plaas kan weiering van die DA om met die EFF saam te werk , die deur oopmaak vir 'n EFF/ANC-koalisie wat geensins goeie werk kan afgee nie ; andersyds word die party deur die kiesers gestraf omdat die regses nie strategies kan dink nie . Ons land bly die bakermat van dwarstrekkery want kyk mooi , binne die VF+ is reeds hope kiesers wat nou aan my erken het dat hulle 'n fout gemaak het . Die lawwe party… Lees meer »
Ek het nie vir eff gestem nie
EenOog is ook koning
Gaan liewers koalisie aan met almal behalwe ANC/EFF/BLF , Sal julle , julle siele verkoop aan die Duiwel net om mag te he?
Ek vra maar net , Dis waar die DA my stem verloor het toe hulle in die bed gespring het met die duiwel